FI Euroopan unionin virallinen lehti CE 88/551

(2004/C 88 E/0562)

KIRJALLINEN KYSYMYS E-0922/04

esittäjä(t): Proinsias De Rossa (PSE) komissiolle

(26. maaliskuuta 2004)

Aihe: Postipalvelujen arvonlisävero

Komissio esitti ehdotuksensa arvonlisäveron soveltamisesta postipalveluihin toukokuussa 2003 (1). Tällöin komissio ilmoitti lehdistötiedotteessa, että postipalvelujen tarjoajat voivat vähentää verotuksessa maksamansa arvonlisäveron, mikäli tämä on tarpeen yksityisille kuluttajille aiheutuvan hintojen nousun välttämiseksi (lähde: komission lehdistötiedote IP/03/633).

Irlannin postilaitos An Post on ilmoittanut, ettei se aio noudattaa komission ehdotusta ja siirtää arvonlisäverovähennyksiä kuluttajille, jos direktiivi hyväksytään. Miten komission ilmoitus sopii yhteen Irlannin postilaitoksen ilmoituksen kanssa? Kuinka paljon komissio arvioi postipalvelujen hintojen nousevan Irlannissa, jos direktiivi hyväksytään ja An Post ei siirrä arvonlisäverovähennyksiä kuluttajille?

Frits Bolkesteinin komission puolesta antama vastaus

(30. huhtikuuta 2004)

Esittäessään toukokuussa 2003 postipalvelujen arvonlisäverosta annetun kuudennen alv-direktiivin (2) muuttamista koskevan ehdotuksensa komissio selitti, että kun ehdotus hyväksyttäisiin, julkiset postilaitokset saisivat ensimmäisen kerran oikeuden vähentää arvonlisäveron kustannuksistaan. Tämä lieventäisi yksityisiin kuluttajiin kohdistuvaa hintojen nousua.

Arvoisan jäsenen mukaan Irlannin yleispostipalvelujen tarjoaja An Post on ilmoittanut, ettei sillä ole aikomusta ”siirtää” mitään nykyisten arvonlisäverokustannusten pienenemisestä aiheutuvia säästöjä kuluttajien hyväksi alennettujen maksujen muodossa, jos direktiivi hyväksytään. EY:n perustamissopimuksen sääntöjen, erityisesti 82 artiklan, sekä direktiivin 97/67/EY (3) säännösten nojalla julkiset postilaitokset eivät voi määritellä palveluistaan perimiään maksuja kustannuksista riippumattomasti, varsinkaan alalla, jolla kilpailu on rajoitettu. Direktiivissä 97/67/EY todetaan, että jäsenvaltioiden on nimettävä kansalliset sääntelyviranomaiset, joiden erityisenä tehtävänä on varmistaa direktiivistä johtuvien velvoitteiden täyttäminen, erityisesti sen periaatteen soveltamisen osalta, jonka mukaan hinnat on sovitettava kustannuksiin. Direktiivin 14 artiklaan sisältyvät kirjanpidon läpinäkyvyyttä koskevien velvollisuuksien tarkoituksena on antaa sääntelyviranomaisille mahdollisuus valvoa tämän periaatteen noudattamista. Irlannin sääntelyviranomaisella Comregillä on siis tarvittavat keinot sen varmistamiseen, että An Postin hinnat perustuvat kustannuksiin, sekä sen varmistamiseen, että kun nämä kustannukset laskevat sen seurauksena, että An Post voi vähentää arvonlisäveron, säästöt todella vaikuttavat operaattorin hintoihin.

(1) KOM(2003)234.

(2) Kuudes neuvoston direktiivi 77/388/ETY, annettu 17 päivänä toukokuuta 1977, jäsenvaltioiden liikevaihtoverolainsäädännön yhdenmukaistamisesta — yhteinen arvonlisäverojärjestelmä: yhdenmukainen määräytymisperuste, EYVL L 145, 13.6.1977.

(3) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä, EYVL L 15, 21.1.1998.